Kežmarok, 16.júna 2023

**Uzávierka zasielania prác do Literárneho Kežmarku je do konca júna**

**Do 30. júna 2023 môžu mladí poeti a prozaici posielať svoje práce do súťaže, ktorá je venovaná žiakom základných škôl, študentom stredných škôl.**

Vyvrcholenie 58. ročníka Literárneho Kežmarku spojené so slávnostným odovzdávaním cien, stretnutiami ocenených s porotcami, workshopmi, odborným seminárom a bohatým kultúrnym a spoločenským programom sa uskutoční v Kežmarku 5. a 6. októbra 2023.

Súťažiaci môže poslať minimálne 2 a maximálne 5 vlastných básní, alebo najviac 3 prozaické útvary spolu v rozsahu maximálne 5 normovaných strán, ktoré neboli publikované, ani zaslané do inej súťaže. Každú prácu označí samostatným úvodným listom, na ktorý uvedie meno, vek, bydlisko, kategóriu, navštevovanú školu a ročník. Práce posielané hromadne zo škôl porota posúdi len vtedy, ak škola priloží zápis o víťazoch školského kola. Práce je potrebné zaslať elektronicky na lk@literarnykezmarok.sk.

Tematicky sa súťaž nevymedzuje, autori sa prihlasujú do jednotlivých kategórií: I. kategória (2. – 5. ročník základných škôl) – poézia a próza, II. kategória (6. – 9. ročník základných škôl, príma – kvarta 8-ročných gymnázií) – poézia a próza, III. kategória (stredné školy, kvinta – oktáva 8-ročných gymnázií) – poézia a próza. Práce sú hodnotené porotou anonymne.

Aj v tomto roku budú práce hodnotiť dve trojčlenné poroty zostavené zo známych spisovateľov a odborníkov. V prvej, určenej pre žiakov základných škôl, sú Valentín Šefčík, Jozef Brunclík a Július Belan, stredoškolákov budú mať na starosti Monika Kompaníková, Tamara Šimončíková Heribanová a Zbyňo Džadoň. Posledný menovaný spolu s Júliusom Belanom sú novými členmi porôt.

Aktuálny ročník najstaršej literárnej súťaže detských a začínajúcich autorov na Slovensku bude venovaný slovenskému spisovateľovi Martinovi Kukučínovi, privátnemu študentovi kežmarského lýcea (105. výročie od úmrtia 21. 5. 1928 v Chorvátsku) a kežmarskému rodákovi, profesorovi nemeckého a slovenského gymnázia Alfrédovi Groszovi, historikovi, prírodovedcovi (50. výročie od úmrtia 1. 3. 1973 v Kežmarku).

***Mgr. Barbora Sosková***

*vedúca kancelárie primátora*